O 14 de chinero de 1954, Marilyn casó con Joe DiMaggio, una estrela d'o béisbol estausunidense, y en una entrevista en a prensa afirmó que dende ixe inte, a suya principal ambición yera la d'adedicar-se a o suyo matrimonio. En febrero, fació una chira por Coreya d'o Sud ta cantar-ie debant d'as tropas de l'Exercito estausunidense que se i trobaban destinatas. En marzo de 1954, quan tornó a Hollywood, arregló as suyas diferencias con a 20th Century Fox y rodó a cinta musical There's No Business Like Show Business, dirichita por Walter Lang, con un guión de Phoebe Ephron y Henry Ephron, con partecipación d'Ethel Merman, Dan Dailey, Donald O'Connor, Johnnie Ray y Mitzi Gaynor, encara que a cinta estió un fracaso, amás de tener creticas muit negativas. Marilyn desveló que no heba acceptato ixe papel mas que con a condición de rodar a continación The Seven Year Itch, dirichita por Billy Wilder con partecipación de Tom Ewell en o papel protagonista masculín. O rodache d'as scenas d'a cinta prencipió en setiembre de ixa mesma anyada, en a ciudat de Nueva York. Rodó asinas una d'as suyas scenas mas conoixitas, quan o viento que provién d'una rella d'aireyación d'o metro d'a ciudat levanta as suyas faldas, anque o director fació muitas tomas d'ixa scena, una cosa que remató por molestar a Joe DiMaggio, precipitando o suyo esvurcio en noviembre, dimpués d'un matrimonio que no heba existito mas que ueito meses.